Prijašnji rok za izradu dokumenta bio je rujan, ali sada na stranicama IFO-a stoji prosinac, znači nakon parlamentarnih izbora. U HDZ-u tvrde da je program »odavno gotov«, te da će ga »prezentirati u sklopu cjelovitog izbornog programa kad počne kampanja«

ZAGREB Zbunjujuće je djelovala izjava predsjednika HDZ-a Tomislava Karamarka, koji je u petak otkrio da će njegova stranka do parlamentarnih izbora objaviti možda samo neke elemente gospodarskog programa. Otvorilo je to dvojbu ima li glavna oporbena stranka uopće program temeljem kojeg, u slučaju izborne pobjede, namjeravaju rješavati probleme hrvatske ekonomije. Tu dvojbu pojačava podatak s internetske stranice njemačkog instituta IFO, čiji stručnjaci, zajedno s HDZ-ovom Zakladom hrvatskog državnog zavjeta, rade na dokumentu »Kratkoročne i dugoročne mjere za jačanje održivog razvoja i zapošljavanja u Hrvatskoj«. Naime, navodi se da će ovaj projekt, započet u rujnu prošle godine, biti završen u prosincu. To znači kad će izbori već biti okončani. Usto, ranije je na toj stranici pisalo da će IFO projekt za HDZ, čija je zadaća sačiniti »preporuke za poboljšanje hrvatske međunarodne ekonomske konkurentnosti«, trajati do rujna ove godine.